Volleyball: Pierre Marchal, Kavalo na Flavien basinyiye ikipe nshya ya Gisagara | URUCACA\nHome Volleyball Volleyball: Pierre Marchal, Kavalo na Flavien basinyiye ikipe nshya ya Gisagara\nVolleyball: Pierre Marchal, Kavalo na Flavien basinyiye ikipe nshya ya Gisagara\nYanditswe na PrinceOct 27, 2016Volleyball0\nNyuma yo kubaka ‘Gymnase’ igezweho, akarere ka Gisagara kashinze ikipe ya Volleyball Club. Yamaze kugura abakinnyi batandatu (6) barimo Kwizera Pierre Marchal, Karera Emile bita Dada, Ndamukunda Flavien na murumuna we Patrick Kavalo.\nKuri uyu wa gatatu tariki 26 Ukwakira 2016, intumwa za Minisiteri ifite imikino mu nshingano zayo, MINISPOC, zasuye akarere ka Gisagara, zinagenzura inzu nshya y’imikino (Gymnase) ifite agaciro ka miliyoni 922 972 392Rwf aka karere kari kuzuza.\nNyuma yo kubaka ‘Gymnase’ yakira abantu 980 bicaye neza, akarere ka Gisagara kamaze gushinga ikipe ya Volleyball, banasinyisha umutoza n’abakinnyi batandatu bazwi mu Rwanda, nkuko Umuseke wabitangarijwe na visi perezida w’iyi kipe, Mfashingabo Francois.\n“Twashinze ikipe igomba gususurutsa abaturage ba Gisagara kuko twifuza ikipe itsinda kandi itwara ibikombe. Ibi kubigeraho byadusabye gushaka abamenyereye Volleyball y’u Rwanda ngo bubake ikipe yacu muri tekinike, kandi twizeye ko inama y’intekorusange y’ishyirahamwe ry’umukino wa Volleyball izaterana tariki 12 Ugushyingo izatwemeza nk’umunyamuryango mushya.” – Mfashingabo Francois bita Gasaza\nUyu visi perezida w’ikipe yakomeje atubwira ko bamaze gusinyisha umutoza mukuru, Gakwaya Eric watozaga ikipe y’igihugu y’abafite ubumuga. N’abakinnyi batandatu bamenyerewe muri shampiyona y’u Rwanda, no mu ikipe y’igihugu.\nAbakinnyi bamaze gusinyira Gisagara Volleyball Club ni; Kwizera Pierre Marchal watozaga Kirehe VC yagarutse nk’umukinnyi, Ndamukunda Flavien wavuye muri Rayon Sports VC, murumuna we Kavalo Patrick, Karera Emile bita Dada wavuye muri APR VC, Mudahinyuka William na Mugabo bose bafashije UNIK yahoze ari INATEK gutwara ibikombe byose byakiniwe muri Volleyball y’u Rwanda umwaka w’imikino ushize.\nPrevious PostKiyovu Sports: Umukino uzahuza Kiyovu sports na Gicumbi uzabera Ku Mumena, Kuko Regional siho Kiyovu sports yakirira imikino. Next PostMeddie Kagere yongeye kubona inshundura, Gor Mahia itsinda Mashemeji derby